Broj: 711-I-672-M-23/21-04-17

Zagreb, 12. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Marijane Junušić, općinske načelnice Općine Ernestinovo,** za davanjem mišljenja Povjerenstva, na 118. sjednici, održanoj 12. ožujka 2021.g., daje sljedeće

**MIŠLJENJE**

**I. Sukladno odredbama ZSSI-a, nema zapreke da Općina Ernestinovo, u kojoj dužnost općinske načelnice obnaša dužnosnica Marijana Junušić, po javnom natječaju dodijeli sredstva udruzi „Likovna udruga Petar Smajić, u kojoj funkciju tajnika obavlja njezin suprug.**

**II. U cilju učinkovitog očuvanja integriteta i vjerodostojnost, savjesnog, odgovornog i nepristranog obnašanja dužnosti te očuvanja povjerenja građana, upućuje se dužnosnica Marijana Junušić da po podnošenju zahtjeva udruge iz točke I. izreke, objavom na internetskoj stranici Općine upozna javnost da njezin suprug obavlja funkcije tajnika iste udruge kao i da o tome obavijesti predsjednika Općinskog vijeća i Općinsko vijeće Općine Ernestinovo, te da se u cijelosti izuzme od postupanja u javnom natječaju i za poduzimanje svih radnji ovlasti svog zamjenika.**

Obrazloženje

 U Povjerenstvu je 3. ožujka 2021. pod brojem 711-U-835-M-23/21-01-3 zaprimljen zahtjev za mišljenjem dužnosnice Marijane Junušić, općinske načelnice Općine Ernestinovo,povodom kojeg se vodi predmet broj M-8/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona te je stoga dužnosnica Marijana Junušić povodom obnašanja dužnosti općinske načelnice Općine Ernestinovo obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnica navodi da na području Općine Ernestinovo djeluje Likovna udruga Petar Smajić, u kojoj funkciju tajnika obavlja njezin suprug, ………………. te da se navedena udruga svake godine javlja na javni natječaj za financiranje programa i projekata udruga građana iz proračuna Općine Ernestinovo. Ističe da se zavisno o predloženim programima, navedenoj udruzi dodjeljuju sredstva za redovan rad kao i za održavanje manifestacije Kiparska kolonija.

Nadalje se navodi da postupak dodjele sredstava obavljaju Povjerenstvo za administrativnu provjeru pristiglih programa te Povjerenstvo za ocjenu programa, koje ujedno predlaže udruge i iznos sredstva. Iznosi se da su članovi tog Povjerenstva službenica Općine Ernestinovo, građanin s područja Općine Ernestinovo i član Općinskog vijeća Općine Ernestinovo kao i da dužnosnica donosi odluku o dodjeli sredstava na prijedlog navedenog Povjerenstva, odnosno da nije uključena u sam postupak ocjene pristiglih programa udruga.

Dužnosnica ističe da je radi zaštite javnog interesa obvezna razriješiti sumnju u sukob interesa te u slučaju dvojbe o mogućem sukobu interesa učiniti sve što je potrebno da odijeli svoj privatni od javnog interesa, a što čini podnošenjem zahtjeva kojim traži mišljenje Povjerenstva može li njezin suprug biti tajnik udruge kojoj se dodjeljuju financijska sredstva od strane Općine u kojoj obnaša dužnost.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu ZSSI-a i njegov bračni ili izvanbračni drug. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Nadalje, dužnosnici sukladno članku 5. stavku 1. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su dužnosnici osobno odgovorni prema tijelu ili građanima koji su ih imenovali ili izabrali, dok je stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Prema stavku 4. građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Člankom 7. stavkom 1. podstavkom c) ZSSI-a, kao jedno od zabranjenih djelovanja, dužnosnicima je zabranjeno zlouporabiti posebna prava koja proizlaze ili su potrebna za obavljanje dužnosti.

Povjerenstvo povodom ovog zahtjeva za mišljenje nije ovlašteno utvrđivati može li njezin suprug biti tajnik udruge koja aplicira za sredstva Općine Ernestinovo u kojoj dužnosnica obnaša dužnost, već razmatra okolnosti na strani dužnosnice sa stajališta odredbi ZSSI-a u kontekstu dodjele sredstava toj uduzi.

Dužnosnica u ovoj situaciji ne postupa diskrecijski i samostalno, obzirom da po objavljenom javnom natječaju Općine Ernestinovo za dodjelu sredstava udrugama postupak ocjene predloženih programa provodi posebno povjerenstvo, ali povodom prijedloga tog povjerenstva donosi konačnu odluku o dodjeli sredstava.

U situaciji odlučivanja o dodjeli sredstava Općine Ernestinovo udruzi u kojoj funkciju tajnika obavlja njezin suprug, član obitelji dužnosnika iz članka 4. stavka 2. ZSSI-a, isti se smatra s njom interesno povezanom osobom, u odnosu na kojeg dužnosnica Marijana Junušić ne može biti nepristrana. S druge strane, udruga u kojoj njezin suprug obavlja funkciju tajnika ne može biti isključena od dodjele sredstava samo zbog ove okolnosti, već treba biti u mogućnosti pod jednakim uvjetima ravnopravno sudjelovati u javnom natječaju kao i sve druge udruge te u konačnici i imati mogućnost ostvariti pravo na dodjelu sredstava Općine Ernestinovo.

Dužnosnica je u obnašanju javne dužnosti prije svega pozvana štititi javni interes te postupati savjesno, odgovorno i nepristranona način kojim čuva vlastitu vjerodostojnost i dostojanstvo povjerene joj dužnosti, te jača povjerenje u objektivnost i nepristranost odluka koje donosi.

Stoga je dužnosnica u svrhu pravilnog upravljanja ovom situacijom te preveniranja negativne percepcije, da su navedenoj udruzi dodijeljena sredstva upravo iz razloga jer je njezin suprug u njoj tajnik, u odnosu na koga ne može biti objektivna i nepristrana, dužna okolnost da ta udruga sudjeluje u javnom natječaju za dodjelu sredstava objaviti na internetskoj stranici Općine Ernestinovo te o istoj obavijestiti predsjednika Općinskog vijeća Općine Ernestinovo, kao i izuzeti se od poduzimanja bilo koje radnje u postupku dodjele sredstava koje je u obnašanju predmetne dužnosti ovlaštena obaviti (odlučivanje, sklapanje ugovora o dodjeli sredstava) i za to ovlastiti svog zamjenika.

Pravovremenim deklariranjem navedene okolnosti, javnosti i osobama koje poduzimaju radnje u navedenim postupcima, osigurava se stroža kontrola zakonitosti cjelokupnog postupanja te se jača povjerenje građana u objektivnost i transparentnost provedenog postupka, kako bi se izbjegla situacija u kojoj bi mogao nastati dojam da je dužnosnica koristila obnašanje javne dužnosti kako bi postigla korist za udrugu s kojom je preko svog supruga povezana.

Slijedom navedenog Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Marijana Junušić, elektroničkom dostavom
2. Objava na internetskoj stranici Povjerenstva
3. Pismohrana